Γνωμοδότηση της Επιτροπής των Περιφερειών για:

- την "Πρόταση απόφασης του Ευρωπαϊκού Κοινοβουλίου και του Συμβουλίου για την τροποποίηση του βασικού κανονισμού σχετικά με το πρόγραμμα Socrates ώστε να περιληφθεί και η Τουρκία μεταξύ των δικαιούχων χωρών"·

- την "Πρόταση απόφασης του Ευρωπαϊκού Κοινοβουλίου και του Συμβουλίου για την τροποποίηση του βασικού κανονισμού σχετικά με το πρόγραμμα Νεολαία για την Ευρώπη ώστε να περιληφθεί και η Τουρκία μεταξύ των δικαιούχων χωρών"·

- την "Πρόταση απόφασης του Συμβουλίου για την τροποποίηση του βασικού κανονισμού σχετικά με το πρόγραμμα Leonardo ώστε να περιληφθεί και η Τουρκία μεταξύ των δικαιούχων χωρών".

(1999/C 293/06)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη τον κατάλογο των εκκρεμουσών την 1η Μαΐου 1999 προτάσεων της Επιτροπής, για τις οποίες η έναρξη ισχύος της Συνθήκης του Άμστερνταμ απαιτεί την τροποποίηση της νομικής βάσης ή της διαδικασίας (SEC(99) 581 τελικό)·

έχοντας υπόψη την πρόταση απόφασης του Ευρωπαϊκού Κοινοβουλίου και του Συμβουλίου για την τροποποίηση του βασικού κανονισμού σχετικά με τα προγράμματα Socrates και Νεολαία ώστε να περιληφθεί και η Τουρκία μεταξύ των δικαιούχων χωρών, καθώς και την πρόταση απόφασης του Ευρωπαϊκού Kοινοβουλίου και του Συμβουλίου για την τροποποίηση του βασικού κανονισμού σχετικά με το πρόγραμμα Leonardo ώστε να περιληφθεί και η Τουρκία μεταξύ των δικαιούχων χωρών (COM(96) 199 τελικό·96/0130 COD, 96/0131 COD και 96/0132 COD-πρώην 96/0132 SYN)(1)·

έχοντας υπόψη την απόφασή του Συμβουλίου, της 11ης Μαΐου 1999, βάσει των άρθρων 149, 150 και 265, παράγραφος 1, της Συνθήκης περί ιδρύσεως της Ευρωπαϊκής Κοινότητας, να ζητήσει τη γνωμοδότηση της Επιτροπής των Περιφερειών·

έχοντας υπόψη την απόφαση του Προεδρείου, της 7ης Μαΐου 1999, να ορίσει γενικό εισηγητή τον κ. John Evans για να καταρτίσει γνωμοδότηση αναφορικά με το θέμα αυτό, σύμφωνα με το άρθρο 39 του Εσωτερικού Κανονισμού της Επιτροπής των Περιφερειών·

έχοντας υπόψη τη γνωμοδότηση της Επιτροπής των Περιφερειών για τα νέα προγράμματα Socrates, Νεολαία και Leonardo (CΟΜ(1998) 329 τελικό, COM(1998) 330 τελικό και COM(1998) 331 τελικό) (CdR 226/98 fin)(2), (Eισηγητής: ο κ. John Evans), η οποία υιοθετήθηκε στις 19 Νοεμβρίου 1998·

υιοθέτησε, κατά την 29η σύνοδο ολομέλειάς της 2ας και 3ης Ιουνίου 1999 (συνεδρίαση της 3ης Ιουνίου) την ακόλουθη γνωμοδότηση.

Στις 18 Μαΐου 1999, το Συμβούλιο της Ευρωπαϊκής Ένωσης ζήτησε από την ΕΤΠ γνωμοδότηση για την πρόταση απόφασης του Ευρωπαϊκού Κοινοβουλίου και του Συμβουλίου για την τροποποίηση του βασικού κανονισμού σχετικά με τα προγράμματα Socrates και Νεολαία, ώστε να περιληφθεί και η Τουρκία μεταξύ των δικαιούχων χωρών, καθώς και την πρόταση απόφασης του Ευρωπαϊκού Κοινοβουλίου και του Συμβουλίου για την τροποποίηση του βασικού κανονισμού σχετικά με το πρόγραμμα Leonardo ώστε να περιληφθεί και η Τουρκία μεταξύ των δικαιούχων χωρών. Αυτό αφορά την περίοδο προγραμματισμού από το 1995 μέχρι το 1999.

Η Επιτροπή των Περιφερειών εκφράζει τη λύπη της, επειδή το Συμβούλιο δεν τήρησε τη διαδικασία του άρθρου 265 της Συνθήκης, σύμφωνα με την οποία ορίζεται προθεσμία που σε καμία περίπτωση δεν μπορεί να είναι συντομότερη του ενός μηνός από την ημερομηνία παραλαβής από τον Πρόεδρο της ΕΤΠ της επιστολής του Συμβουλίου. Η επιστολή του Συμβουλίου με τη σχετική αίτηση γνωμοδότησης είναι της 11ης Μαΐου 1999 και καταχωρήθηκε από την ΕΤΠ στις 20 Μαΐου 1999, ενώ η προθεσμία που ορίζεται από το Συμβούλιο εκπνέει στις 11 Ιουνίου 1999.

Στη γνωμοδότησή της για τη νέα περίοδο προγραμματισμού, αρχής γενομένης από το 2000, των νέων προγραμμάτων Socrates, Leonardo και Νεολαία, η οποία υιοθετήθηκε στις 19 Νοεμβρίου 1998 (εισηγητής: ο κ. John Evans), η ΕΤΠ υποστήριζε την πρόταση της Ευρωπαϊκής Επιτροπής για το άνοιγμα των τριών νέων προγραμμάτων στην Τουρκία.

Η ΕΤΠ επισημαίνει ότι η πρόταση για τη συμπερίληψη της Τουρκίας στα προγράμματα, κατά την τρέχουσα περίοδο προγραμματισμού, θα δώσει τη δυνατότητα λήψης προπαρασκευαστικών μέτρων, με σκοπό την υποστήριξη της συμμετοχής της Τουρκίας στα μελλοντικά προγράμματα.

Εν κατακλείδι, η ΕΤΠ υποστηρίζει την πρόταση της Επιτροπής για το άνοιγμα των προγραμμάτων Socrates, Leonardo και Νεολαία, κατά την τρέχουσα περίοδο προγραμματισμού (1995-1999), στην Τουρκία.

Βρυξέλλες, 3 Ιουνίου 1999.

Ο Πρόεδρος

της Επιτροπής των Περιφερειών

Manfred DAMMEYER

(1) ΕΕ C 186 της 25.6.1996, σ. 8.9.10.

(2) ΕΕ C 51 της 22.2.1999, σ. 77-85.